b'\n_START_ARTICLE_\nYrj\xc3\xb6 Oinonen\n_START_PARAGRAPH_\nYrj\xc3\xb6 Pietari Oinonen (28. kes\xc3\xa4kuuta 1906 Mikkeli \xe2\x80\x93 28. joulukuuta 1949 Helsinki) oli suomalainen kirjallisuudentutkija ja runoilija._NEWLINE_Oinosen vanhemmat olivat rehtori Frans Pietari Oinonen ja Anni Aurora Sirki\xc3\xa4. H\xc3\xa4n oli vuodesta 1940 naimisissa l\xc3\xa4\xc3\xa4ketieteen lisensiaatti Sirkka Helin\xc3\xa4 Piirosen kanssa. Oinonen kirjoitti ylioppilaaksi 1925 ja valmistui filosofian kandidaatiksi 1929, maisteriksi 1932 sek\xc3\xa4 lisensiaatiksi ja tohtoriksi 1945. _NEWLINE_Oinonen oli Viipurin uuden yhteiskoulun suomen kielen ja historian opettaja 1933\xe2\x80\x931940, Yhteiskunnallisen korkeakoulun opettaja 1946\xe2\x80\x931949 ja kirjallisuudenhistorian vt. professori 1947\xe2\x80\x931949 sek\xc3\xa4 Helsingin yliopiston kotimaisen kirjallisuuden dosentti 1947\xe2\x80\x931949. Omien teostensa lis\xc3\xa4ksi h\xc3\xa4n kirjoitti esipuheen Einari Vuorelan kokoelmaan Runoja ja Otto Mannisen kokoelmaan Runot.'